Pintaelimen ultraäänitutkimus ja paksuneulanäytteenotto

Sinulle on varattu pintaelimen ultraäänitutkimus. Samassa yhteydessä voidaan ottaa näyte joko röntgenlääkärin harkinnan tai lähettävän lääkärin toivomuksen perusteella. Röntgensäteitä tai jodivarjoainetta ei käytetä.

# Toimenpiteeseen valmistautuminen

Esivalmisteluja ei ole, joten voit syödä, juoda ja ottaa lääkkeesi normaalisti. Jos käytät jotain veren hyytymiseen vaikuttavaa lääkettä, ota mahdollisimman pian yhteyttä lähettävään yksikköön.

# Toimenpiteen suorittaminen

Tutkimus näytteenottoineen kestää noin 30 minuuttia.

Röntgenhoitaja valmistelee sinut tutkimukseen ja avustaa röntgenlääkäriä. Röntgenlääkäri suorittaa tutkimuksen ja antaa lausunnon.

Tutkimuksen ajan olet makuulla tutkimusalue riisuttuna. Aluksi röntgenlääkäri levittää ihollenne huoneenlämpöistä, vesiliukoista ultraäänihyytelöä. Ultraäänikuvan aikaansaamiseksi hän liikuttelee ihollanne ultraäänianturia.

Näytteenottoa varten ihosi pestään ja puudutetaan. Puudutuksen jälkeen röntgenlääkäri tekee iholle pienen viillon veitsellä. Viiltoaukosta hän ohjaa neulan, josta näytteenottohetkellä kuuluu pieni naksahdus. Tutkimuksen jälkeen röntgenhoitaja painaa pistopaikkaa 5-10 min ja lopuksi laittaa haavalapun.

# Toimenpiteen jälkeen huomioitavaa

Vältä näytteenoton jälkeen tutkimuspäivän ajan kyseisen kehonosan rasitusta ja ponnisteluja. Pidä pistopaikka kuivana kaksi vuorokautta (tulehdusriski).

Pelkän ultraäänitutkimuksen jälkeen ei ole rajoituksia eikä jälkihoitoa.

Tiedot tutkimuksen ja näytteiden tuloksesta saat hoitavalta lääkäriltäsi.

# Yhteystiedot

Mikäli haluat lisätietoja suunnitellusta ultraäänitutkimuksesta, ota yhteyttä arkisin siihen röntgenyksikköön, mistä aikasi on varattu.

**Oulun yliopistollinen sairaala**: puh.040 5811728

Avohoitotalo G-röntgen: sisäänkäynti G (Kiviharjuntie 9, Oulu), R-kerros.

F-röntgen (ent. keskusröntgen): sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 2.

**Oulaskankaan sairaalan röntgen:** Oulaistenkatu 5, Oulainen. A-ovi, 1. kerros. Puh.08 3157619